Appèlhof beslis Madonsela mag nie geïgnoreer wordThuli Madonsela. Foto: Werner Beukes/SAPA Die appèlhof het Donderdag Regter Ashton Schippers se vroeëre uitspraak in die Wes-Kaapse hooggeregshof dat adv. Thuli Madonsela, die Openbare Beskermer, se bevindings nie verpligtend is nie, maar ook nie geïgnoreer kan word sonder oortuigende argumente nie, as verwarrend beskryf. Schippers se uitspraak het wye politieke gevolge gehad, aangesien die regerende party dit as ŉ argument gebruik het om Madonsela se voorskrifte te verwerp, veral met betrekking tot die Nkandla-sage. Die Appèlhof het verder bevind mense of instansies wat nie met die OB se bevindinge saamstem nie, nie ŉ soortgelyke ondersoek van stapel mag stuur en dan besluit om die nuwe ondersoek se bevindinge hoër te ag as die OB se bevindinge nie. Die hof het beslis dat Motsoeneng wel vir 60 dae lank geskors moet word terwyl ŉ tugverhoor vir sy oortredings gehou word, om te verhoed dat hy met die ondersoekproses inmeng. Motsoeneng het die hof genader om te appelleer teen ŉ vroeëre hooggeregshofbevel wat bevind het hy moet geskors word hangende sy tugverhoor. Madonsela het vroeër beveel dissiplinêre stappe moet teen Motsoeneng gedoen word, nadat sy bevind het dat sy aanstelling onregmatig was, hy buitensporige salarisverhogings ontvang het en oor sy kwalifikasies gelieg het.